Bokke draai die horlosie terugSiya Kolisi druk die Bokke se tweede drie na hy onderskep en deurgenael het. (Foto: GB Jordaan) Ai, dit was lekker om ŉ Springbokspan weer só te sien speel. Die sooie is reeds verlede week gespit, die fondasie is toe gelê en Saterdag op Kingspark in Durban is die eerste boustene ingemessel vir die herstel van Springbokrugby. Die Bokke het Frankryk Saterdag in die tweede toets met 37-15 geklop nadat hulle verlede week op Loftus Versfeld met 37-14 baas was. Die reeks is met 2-0 gewen, die Bokke het agt drieë in twee toetse gedruk en hulle is besig om die trots, tradisie en passie van die nasionale span te herstel. As ŉ mens die statistieke kan glo, is dit haas ondenkbaar dat ŉ wenspan 168 duikslae teenoor die verloorspan se 58 gemaak het. Boonop het die Bokke net 16 daarvan gemis en die Franse 14. Die grootste uitblinkers was die senter Jan Serfontein, die slot Franco Mostert en die flank Siya Kolisi, wat absoluut briljant was. Daardie drie van hom toe hy die bal onderskep het en met een hand opgeraap het, was Jan Ellis op sy beste. Eben Etzebeth se werkverrigting is miskien net deurr Franco mostert oortref. (Foto GB Jordaan) Die Springbokspan speel soos in die goue jare van Springbokrugby. Die spelers plaas hul lywe vir mekaar op die spel, hulle benut hul geleenthede en hul werkverrigting is soveel beter as die geploeter van verlede jaar. ŉ Mens wil nie op die selfde klawer tokkel nie, maar is dit nie hoe die Lions die afgelope drie, vier jaar speel nie? Die Springbok-afrigter, Allister Coetzee, sal sekerlik op die skouer geklop word, maar die spelers moet die krediet kry, saam met die hulpafrigters, Franco Smith en Brendan Venter. Verlede week het die Bokke met 37-14 gewen, maar Saterdag se vertoning was soveel beter omdat die Franse hul sterkste span gekies het en baie meer weerstand gebied het. Die Franse het goed begin en was met 7-0 voor nadat Scott Spedding ŉ drie gedruk het. Maar toe Serfontein die Bokke se eerste drie gedruk het, het dit herinner aan die eerste toets in 1967 toe die vleuel Corra Dirksen tussen Dawie de Villiers en Piet Visagie ingesny het en die Franse oorhoops betrap het. Dit het Saterdag nooit gelyk of die Franse ŉ houvas sou kry nie. Hulle was baie beter as verlede week in die skrums, lynstane en hulle het goud ontdek in die jong senter Damian Penaud. Ek is seker sy pa, Alain wat ook vir die Hane gespeel het, sal baie trots op hom wees. Maar die Bokke het hulle voos geduik, gemaal, geskrum en onder druk geplaas. Hulle het nooit laat slaplê nie en die plaasvervangersbank het ŉ groot verskil gemaak. Moet die span verander word vir aanstaande Saterdag se derde toets op Ellispark? Nee, gee dié manne nog ŉ kans, hulle het die reg (op verdienste) verdien om die uitklophou te plant. Daar is vernuwing, opwinding en die regte spangees heers. Ja, die oorlog is nog nie gewen nie, maar wel twee belangrike veldslae sonder enige noemenswaardige ongevalle. Puntemakers – Suid-Afrika (23) 37: Drieë: Jan Serfontein, Siya Kolisi, Coenie Oosthuizen, Elton Jantjies. Doelskoppe: Jantjies 4. Strafdoele: Jantjies 3. Frankryk (7) 15: Drieë: Scott Spedding, Damian Penaud: Doelskop: Baptiste Serin. Strafdoel Francois Trinh-Duc.